Monpeljē

Monpeljē () ir pilsēta Francijas dienvidos Oksitānijas reģionā apmēram 10 km no Vidusjūras, Ēro departamenta centrs.

Pilsētā atrodas 1220. gadā dibinātā Monpeljē Universitāte — viena no senākajām Francijā. Tomēr jāņem vērā, ka Lielās franču revolūcijas laikā universitāti slēdza, un darbību atjaunoja tikai 1896. gadā. Pilsētā atrodas 1593. gadā dibināts botāniskais dārzs — vecākais Francijā.

Pilsētā ir bāzēts profesionāls futbola klubs Monpeljē HSC.

 Vēsture 
Pilsēta pirmoreiz rakstos minēta 985. gadā un atradās Tulūzas grāfu pakļautībā. 10. gadsimtā tā strauji attīstījās kā tirdzniecības centrs. 1204. gadā Monpeljē ieguva pilsētas tiesības. 1213. gadā pilsēta kļuva par Aragonas karaļa Pedro II īpašumu, bet 1349. gadā nonāca Francijas karaļa Filipa VI valdījumā. Viduslaikos Monpeljē attīstījās kā svarīgs tirdzniecības centrs ar Levanti, tomēr 15. gadsimta beigās to izkonkurēja Marseļa.

Reformācijas laikos 16. gadsimtā Monpeljē bija hugenotu centrs. 1622. gadā Francijas karalis Luijs XIII aplenca un ieņēma pilsētu. Vēlāk Luijs XIV izvēlējās Monpeljē par Langdokas centru, tomēr pēc Lielās franču revolūcijas Monpeljē kļuva par daudz mazākā Ēro departamenta galveno pilsētu.

20. gadsimtā pēc Alžīrijas neatkarības iegūšanas Monpeljē apmetās daudzi Alžīrijas franču iedzīvotāji.

 Izglītība 
 EPITECH
 Montpellier Business School
 Nacionālā civilās aviācijas skola

 Cilvēki 
Monpeljē dzimuši:

 Antuāns Žeroms Balārs (Antoine-Jérôme Balard; 1802—1876) — ķīmiķis
 Frederiks Bazills (Frédéric Bazille; 1841—1870) — gleznotājs
 Žans Liks Deāns (Jean-Luc Dehaene; 1940—2014) — beļģu politiķis
 Žuljeta Greko (Juliette Gréco; 1927—2020) — aktrise, dziedātāja
 Haime I Iekarotājs (Jaime I el Conquistador; 1208—1276) — Aragonas karalis
 Aleksandrs Kabanēls (Alexandre Cabanel; 1823—1889) — gleznotājs
 Žans Žaks Režī Kambaserēss (Jean-Jacques-Régis de Cambacérès; 1753—1824) — politiķis
 Ogists Konts (Auguste Comte; 1798—1857) — filozofs
 Leo Malē (Léo Malet; 1909—1996) — rakstnieks
 Eduārs Rošs (Édouard Roche; 1820—1883) — astronoms
 Svētais Rohs (Rochus/Roch; 1295—1327) — svētais
 Emīlija Simona (Émilie Simon; 1978) — mūziķe

 Atsauces 

 Ārējās saites 



Monpeljez